На основу члана 40. става 1. тачка 6, а у вези са чланом 15. ставом 1. тачка 13. Статаута Општине Чајетина ('' Службени лист општине Чајетина'' број 2/2019), и члана 5. Закона о путевима ( '' Службени гласник РС'' , број 41/2018 и 95/2018-др.закон ) Скупштина општине Чајетина, на седници одржаној дана 21. марта 2022. године, донела је

**ОДЛУКУ О УКИДАЊУ СВОЈСТВА НЕКАТЕГОРИСАНОГ ПУТА, КАО ДОБРА У ОПШТОЈ УПОТРЕБИ, КАТАСТАРСКЕ ПАРЦЕЛЕ БРОЈ 4502/10 КО ЧАЈЕТИНА**

**1. УКИДА СЕ својство пута као добра у општој употреби:**

-на катастарској парцели број 4502/10 КО Чајетина, у површини од 107 м2, уписаној у Лист непокретности број 529 КО Чајетина, као градско грађевинско земљиште, по култури и начину коришћења земљиште под зградом и другим грађевинским објектом, који објекат је некатегорисани пут.

2. На основу ове одлуке, након њеног ступања на снагу, у јавним књигама у којима се води евиденција о непокретностима и правима на њима, у Служби за катастар непокретности у Чајетини, извршиће се брисање постојања објекта-некатегорисаног пута на делу катастарске парцеле наведене у тачки 1. изреке ове одлуке, а предметни делови катастаске парцеле ће се уписати као грађевинско земљиште у јавној својини Општине Чајетина.

3. Ова одлука ступа на снагу осмог дана од дана објављивања у ''Службеном листу општине Чајетина'' .

***О б р а з л о ж е њ е***

Одељење за урбанизам и имовизам и имовинскоправне послове Општинске управе Чајетина, обратило се Скупштини општине Чајетина, захтевом за брисање некатегорисаног пута на катастарској парцели број 4502/10 КО Чајетина, ради стицања услова за формирање грађевинске парцеле.

 Уз предметни захтев, приложени су:

-Извод из Листова непокретности број 529 КО Чајетина за катастарску парцелу број 4502/10 КО Чајетина.

 Одељење за урбанизам и имовинскоправне послове Општинске управе Чајетина , као орган Оппштинске управе Чајетина, надлежан за имовинскоправне послове, утврдио је да се катастарска парцела број 4502/10 КО Чајетиина налази у јавној својини Општине Чајетина, и да се на истој налази некатегорисани пут, који се не користи дужи временски период, на основу чега су се стекли услови из члана 65. Закона о планирању и изградњи.

 На основу важећих планских аката, наведена катастарска парцела није обухваћена регулационом линијом планиране саобраћајнице, и предвиђена је друга траса пута, а како би предметни део био приведен планираној намени, потребно је укинути својство добра у општој употреби-јавног пута на поменутој катастарској парцели.

 У конкретном случају, катастарска парцела број 4502/10 КО Чајетина, по намени која јој је одређена важећим планским актима Општине Чајетина, представља некатегорисани пут, као добро у општој употреби, али је у конкретном случају, на терену, изгубила то својство, из којег се разлога мора извршити брисање својства некатегорисаног пута за те катастарске парцеле, у јавним књигама о евиденцији о непокретностима и правима на њима, на основу чега део предметне катастарске парцеле постаје самостална катастарска парцела, у јавној својини Општине Чајетина, која може да буду предмет отуђења или закупа, на основу важећих законских прописа.

 На основу члана 15. става 1.тачка 13. Статута Општине Чајетина, Општина Чајетина, као јединица локалне самоуправе, управља општинским имовином. Чланом 3. ставом 5. Закона о путевима, је прописано да су општински путеви, улице и некатегорисани путеви који не припадају државним путевима првог и другог реда, јавна својина јединице локалне самоуправе, на чијој се територији налазе, и да се у јавне књиге о непокретностима и правима на њима, уписују и промене на јавном путу и стварним правима која се заснивају на јнавном путу, као и на некатегорисаним путевима.

На основу наведеног, одлучено је као у изреци овог решења.

**СКУПШТИНА ОПШТИНЕ ЧАЈЕТИНА**

**Број: 46-9/2022-02 од ­­­­21. марта 2022. године**

 **ПРЕДСЕДНИК**

**СКУПШТИНЕ ОПШТИНЕ**

 *Арсен Ђурић*